b'\n_START_ARTICLE_\nCiberatac contra Dyn\n_START_SECTION_\nCronologia i impacte\n_START_PARAGRAPH_\nSegons Dyn, l\'atac va comen\xc3\xa7ar a les 7h del mat\xc3\xad (EDT) i es va resoldre a les 21.20h. No obstant aix\xc3\xb2, un segon atac va tenir lloc a les 11.52h i els internautes van comen\xc3\xa7ar a reportar dificultats per accedir a les p\xc3\xa0gines web. Un tercer atac va comen\xc3\xa7ar a la tarda, despr\xc3\xa9s de les 16h. A les 18.11h Dyn va comunicar que havien resolt la situaci\xc3\xb3.\n_START_SECTION_\nInvestigaci\xc3\xb3\n_START_PARAGRAPH_\nEl Departament de Seguretat Nacional dels Estats Units va iniciar una investigaci\xc3\xb3 sobre els atacs, segons una font de la Casa Blanca. Cap grup de hackers es va atribuir la responsabilitat durant l\'atac o immediatament despr\xc3\xa9s. El cap d\'estrat\xc3\xa8gia de Dyn va dir en una entrevista que els atacs als servidors de la companyia eren molt complexos, a difer\xc3\xa8ncia dels atacs DDoS de la resta de dies. La doctora Barbara Simons, membre del consell assessor de l\'Election Assistance Commission, va dir que els atacs d\'aquesta mena podrien afectar el vot per Internet dels militars i els civils que eren a l\'estranger._NEWLINE_Dyn don\xc3\xa0 a con\xc3\xa8ixer que, d\'acord amb Flashpoint i Akamai, l\'atac va ser obra d\'un botnet coordinat a trav\xc3\xa9s d\'un gran nombre de dispositius habilitats per la internet de les coses (IoT), incloent c\xc3\xa0meres, routers i monitors de nadons que havien estat infectats amb el malware Mirai. Dyn va declarar que estaven rebent peticions malicioses de desenes de milions d\'adreces IP. Mirai est\xc3\xa0 dissenyat per a vulnerar la seguretat dels dispositius IoT via atacs de for\xc3\xa7a bruta per fer que es puguin controlar de forma remota. L\'investigador en ciberseguretat Brian Krebs va assenyalar que el codi font de Mirai havia estat publicat a Internet en forma de codi obert algunes setmanes abans, cosa que far\xc3\xa0 m\xc3\xa9s dif\xc3\xadcil la recerca de l\'autor. L\'atac perpetrat el 21 d\'octubre es va produir tot just hores despr\xc3\xa9s que l\'analista Doug Dyn Madory present\xc3\xa9s els resultats de la investigaci\xc3\xb3 sobre atacs similars en una confer\xc3\xa8ncia d\'operador de xarxa a Dallas.\n_START_SECTION_\nAutoria\n_START_PARAGRAPH_\nSegons el lloc web Politico, el grup hacktivista New World Hackers va reclamar la responsabilitat de l\'atac en venjan\xc3\xa7a perqu\xc3\xa8 l\'Equador havia rescindit l\'acc\xc3\xa9s a Internet al fundador de WikiLeaks Julian Assange a la seva ambaixada de Londres, on se li havia concedit dret d\'asil. Aquesta afirmaci\xc3\xb3 encara ha de ser confirmada oficialment. WikiLeaks va fer al\xc2\xb7lusi\xc3\xb3 a l\'atac a Twitter, al piular "Assange segueix viu i WikiLeaks encara est\xc3\xa0 publicant. Demanem als simpatitzants que parin de tombar l\'Internet dels Estats Units. Heu demostrat el vostre punt." New World Hackers ha assumit l\'autoria d\'atacs similars en el passat a objectius com la BBC o ESPN.'